Lionel Crabb
**Lionel Kenneth Philip Crabb**, lempinimeltään **Buster**, (s. 28. tammikuuta 1909, oletetaan kuolleen 19. huhtikuuta 1956) oli Britannian kuninkaallisen laivaston sukeltaja. Hän oli eräs maailman ensimmäisistä suojasukeltajista eli vedenalaista vartiointia satamissa harjoittavista kevytsukeltajista. Crabb saavutti mainetta sukeltajana toisessa maailmansodassa. Hän katosi vakoilutehtävässä vuonna 1956 Portsmouthin satamassa vierailulla olleen neuvostoliittolaisen risteilijän lähettyvillä. Hänen arvellaan joutuneen surmatuksi. Peittely-yrityksistä huolimatta tapaus paljastui julkisuudelle ja aiheutti Britanniassa poliittisen skandaalin.

Tausta ja toiminta toisessa maailmansodassa
-------------------------------------------

Crabb syntyi köyhään lontoolaisperheeseen 1909. Hänen isänsä kaaduttua ensimmäisessä maailmansodassa Lionel muutti setänsä Frank Jarvisin luo. Lionel kävi koulunsa Brightonissa, kunnes 16-vuotiaana pestautui palvelukseen *HMS Conwaylle*.

Crabb kuului toisen maailmansodan aikana muun muassa Gibraltarissa ja Italiassa toimineeseen kuninkaallisen laivaston miina- ja pommiyksikköön. Hänen varusteensa olivat aluksi improvisoituja: sukelluspukuna oli tavallinen suojahaalari, hengityslaitteena sukellusveneiden pelastuslaitteeksi tarkoitettu hapenkierrätin ja räpylöiden sijasta hansikkaat, joiden sormien väliin oli ommeltu yhdyskankaat. Tällä varustuksella hän työskenteli useita kertoja, kunnes lopulta saatuaan näyttöä onnistumisesta - irrotettuaan ja tehtyään vaarattomaksi erään säiliölaivan kölistä aiemmin tuntematonta tyyppiä olevan italialaisen miinan - hän sai sotasaaliskalustosta peräisin olleet italialaiset varusteet. Tätä pukumallia, kaulaan asti ulottuvaa, erillisellä päähineosalla ja irtokäsineillä varustettu rullaliitospukua hän suosi myöhemminkin.

Hänet palkittiin Yrjön mitalilla italialaisten rynnäkkösukeltajien brittialuksiin kiinnittämien miinojen irrottamisesta: Gamma-ryhmän Gibraltarissa ja pienoissukellusvenemiesten Maltalla. Myöhemmin hän sai OBE:n ritarinarvon miinanraivauksesta Livornossa. Lisäksi hän yleni vapaaehtoisreservi RNVR:n upseerille (suomalaisittain varusmiesreserviupseerille) hyvin harvinaiseen komentajan arvoon.

Persoona
--------

Crabb oli omaleimainen persoonallisuus: hänen väitetään pitäneen mielellään sukelluspukua tavallisten vaatteiden alla. Palveluksessa ollessaan Crabb käytti aina niin sanottua ykkösunivormua, jonka arvomerkkeihin sisältyi kultainen sukeltajankypärä hänen erikoisalansa tunnuksena. Hän kantoi aina mukanaan ebenpuista keppiä, jonka hopeisessa nupissa oli näyttävä hämähäkkikaiverrus. Crabb oli erakkoluonne ja asui maissa ollessaan rantaan sijoitetussa asuntovaunussa.

Katoaminen
----------

Crabb katosi Portsmouthin satamassa 19. huhtikuuta 1956 ollessaan vakoilemassa satamaan ankkuroitua Neuvostoliiton laivaston risteilijä Ordžonikidzea. Vakoilutehtävään Crabbin pestasi MI6, joka toimi laivaston tiedustelupalvelun laskuun. Saattue oli tuonut Nikita Hruštšovin ja muita neuvostojohtajia neuvottelemaan pääministeri Anthony Edenin kanssa.

Crabbin vakoilutehtävä paljastui vasta vuonna 2006 tehtävää koskevan raportin tultua julkisiksi. Raportista selviää, että kun Crabb ei palannut sukellukseltaan brittitiedustelu ei neuvostoliittolaisille paljastumisen pelossa toimeenpannut minkäänlaisia etsintöjä hänen löytämisekseen, vaan vetäytyi nopeasti alueelta.

Sukeltajien käyttö vierailevien vierasmaalaisten alusten vakoiluun ei ollut poikkeuksellista. Edellisenä vuonna brittien sukeltajaryhmä oli menestyksellisesti vakoillut Portsmouthissa vieraillutta risteilijä Sverdlovia, ja neuvostoliittolaiset puolestaan Leningradin satamassa vierailleita brittialuksia.

Katoamisen jälkeen 4. toukokuuta neuvostoliittolainen lähetystövirkailija väitti että risteilijän lähellä olisi nähty sukeltaja, joka käväisi pinnalla. Myöhemmin neuvostoliittolaiset eivät kuitenkaan vahvistaneet tietoa.

Lausunnon johdosta laivaston amiraliteetti antoi julkisuuteen harhaanjohtavan tiedon, jonka mukaan Crabb olisi menehtynyt koesukeltajan tehtävässä Portsmouthin lähellä Stokes Bayssa. Todisteet Crabbin hotelliyöpymisestä Portsmouthissa 18 - 19. huhtikuuta hävitettiin.

Rannikolta löytyi useita kuukausia myöhemmin miehen päätön ja kädetön ruumis päällään italialaisvalmisteinen sukelluspuku. Ruumiin tunnisti Crabbiksi hänen sukeltajatoverinsa Sydney Knowles. Kuolinsyyntutkija vahvisti ruumiin olevan Crabb. Myöhemmin, vuonna 2006 Knowles ilmoitti ettei hän usko tunnistamansa ruumiin olleen Crabb. Ruumiilta muun muassa puuttui Crabbin saama arpi jalasta. Knowles kertoi, että häntä pyydettiin tunnistamaan ruumis Crabbiksi koska se oli "maan parhaaksi". Itse hän arveli Crabbin suunnitelleen loikkausta Neuvostoliiton puolelle, ja tulleen sen vuoksi brittien surmaamaksi. Samana vuonna julkiseksi tullut asiakirja paljasti kuolinsyyntutkijaa informoidun vakoilutehtävästä. Kuolinsyyntutkija oli luvannut ettei laivastoa tai tiedustelupalveluja haasteta vastaamaan.

Crabbin katoamista koskevat asiakirjat ovat salaisia vuoteen 2057 asti.

### Teorioita ja väitteitä kohtalosta

Katoamisestaan lähtien Crabbin kohtalosta on liikkunut runsaasti eri luonteisia huhuja. Kaikkien näiden väitteiden todenperäisyys on varmistamatta. 

* Brittien tiedustelupalvelu MI6:sta asiamiehen Nicholas Elliottin kerrotaan pestanneen Crabbin, tehtävänä oli mitata neuvostoristeilijän potkuri. Tehtävää edellisenä iltana Crabbin kerrotaan ryypiskelleen, mutta Elliott päästi hänet silti sukeltamaan.
* Entinen Neuvostoliiton laivaston sukeltaja Eduard Koltsov väitti venäläisessä televisiodokumentissa saaneensa Crabbin kiinni hänen asentaessa miinaa risteilijän pohjaan, ja surmanneensa Crabbin vedessä viiltämällä häneltä kurkun auki. Koltsov väitti saaneensa tapauksesta kunniamerkin.
* Arveltiin myös, että Crabbin surmasi risteilijän pohjaan asennettu sukeltajia vastaan toimiva automaattinen ase, tai tarkka-ampuja risteilijän kannelta.
* Crabbin kerrottiin loikanneen Itäblokin puolelle ja asuvan Itä-Saksassa tai Neuvostoliitossa.
* Crabbin huhuttiin myös olevan neuvostoliittolaisten vankina.
* Joidenkin väitteiden mukaan Crabb olisi ollut irrottamassa miinaa, jonka Neuvostoliittoa vastustavat emigrantit olisivat asentaneet.

Crabb populaarikulttuurissa
---------------------------

Lionel Crabbia on esitetty Ian Flemingin luoman James Bond -hahmon alkuperäiseksi esikuvaksi.

Lähteet
-------

* *Body not that of "vanished spy"*, BBC News, 19.1.2007 *(luettu 11.8.2008)*, (englanniksi)
* Dominic Blake: Secret spy diver report revealed (pdf) *BBC News*.  12.6.2006. BBC. Viitattu 9.8.2008. (englanniksi)
* *Russian "killed UK diver" in 1956*, BBC News 16.11.2006, (englanniksi)
* *Details on vanished "spy" diver*, BBC News, 27.11.2006 *(luettu 11.8.2008)*, (englanniksi)
* *On this day 9.5.1956: Mystery of missing frogman deepens*, BBC News On this day, *(luettu 12.8.2008)*, (englanniksi)
* Report of an enquiry on an intelligence operation against Russian warships (pdf) (Osin sensuroitu kopio salaisesta raportista pääministerille) *BBC News*.  18.5.1956, julkaistu 2006. BBC. Viitattu 9.8.2008. (englanniksi)
* *Frogman seen near cruiser*, The Times 5.5.1956, *(luettu 11.8.2008)*, (englanniksi) (pdf)
* *Nicholas Elliott, British Agent Who Accused Philby, Dies at 77*, The New York Times 15.4.1994, *(luettu 12.8.2008)*, (englanniksi)
* *Commander Lionel "Buster" Crabb - OB or not OB?* (Arkistoitu – Internet Archive), The Pelican 1.6.2006, Association of Old Brightonians, *(luettu 9.8.2008)*, (englanniksi)
* *Who Was the 'Real' James Bond?* (Arkistoitu – Internet Archive), (englanniksi)
* Kirja: Uskomatonta, mutta totta: Vakoilevan sammakkomiehen katoaminen, s. 366 - 368

### Viitteet

1. ↑  The Pelican 1.6.2006
2. ↑  Uskomatonta mutta totta, kuva sivulla 367
3. ↑  *Royal Navy Volunteer Reserve*, **RNVR**, vastaa suomalaista varusmiesreserviupseeria. RNVR:n upseerit ovat käyneet vain lyhyen kuuden viikon peruskurssin, eivät varsinaista merisotakoulua. Varsinaiseen reserviin, RNR:een kuuluvat merikapteenit, luotsit ja merisotakoulun käyneet laivaston eläkeläiset. Tunnuksista erottaa mistä upseerilajista on kysymys: varsinaisen reservin jäsenillä hiha- ja olkainkaluunat ovat kaksinkertainen aaltonauha, vapaaehtoisreserviläisillä yksinkertainen, kun kadettiupseerien kaluunat ovat suoria
4. 1 2  BBC News 12.6.2006
5. ↑  Report of an enquiry on an intelligence operation against Russian warships
6. ↑  The Times 5.5.1956
7. 1 2 3 4  BBC News: On this day
8. ↑  BBC News 19.1.2007
9. ↑  BBC News 27.11.2006
10. ↑  The New York Times 15.4.1994
11. ↑  BBC News 16.11.2006
12. ↑  Who Was the 'Real' James Bond


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Puola

 |
|  |
| Muut | 
* SNAC

 |

 |